প্রবরের করায়ত্তকরণ

প্রবরের করায়ত্তকরণ বলতে এক ধরনের দুর্নীতিকে বোঝায়, যেখানে জনসাধারণের সম্পদকে কতিপয় উচ্চতর সামাজিক মর্যাদার কিছু ব্যক্তির (অর্থাৎ প্রবর শ্রেণীর) সুবিধার্থে ব্যবহার করা হয় ও এভাবে বৃহত্তর জনগোষ্ঠীর কল্যাণকে ক্ষতিগ্রস্ত করা হয়। প্রবর শ্রেণী হল এমন সব ব্যক্তির একটি দল, যারা সামাজিক শ্রেণী, সম্পদের মালিকানা, ধর্মীয় গোষ্ঠীসম্পর্ক, রাজনৈতিক ক্ষমতা, সামাজিক গোষ্ঠীগুলির মধ্যে ঐতিহাসিক বৈষম্য, রাজনৈতিক দলের সাথে সম্পৃক্ততা বা অর্থনৈতিক অবস্থান, ইত্যাদি স্ব-অনুমোদনকারী কারণে জনগুরুত্বপূর্ণ প্রক্রিয়াগুলিতে সিদ্ধান্ত গ্রহণের ক্ষমতা নিজেদের হাতে রাখে। মূলত বৃহত্তর জনগোষ্ঠীর উপকারে আসে, এমন পরিষেবাগুলিতে বিনিয়োগ করার উদ্দেশ্যে তৈরি করা জনসাধারণের তহবিল থেকে অর্থ নিয়ে প্রবর ব্যক্তিবর্গ যখন নিজেদের স্বার্থসংশ্লিষ্ট প্রকল্পে অর্থায়ন করে, তখন এই ধরনের দুর্নীতি সংঘটিত হয়। এই ধরনের দুর্নীতি গচ্ছিত অর্থ আত্মসাৎ, অন্যায় আত্মসাৎ, বা কোনও সরকারি কর্মকর্তার দ্বারা তহবিল তসরুপের মতো প্রত্যক্ষ অপরাধমূলক দুর্নীতি থেকে স্বতন্ত্র একটি ধারণা।

প্রবরের করায়ত্তকরণ তথ্যের অপ্রতিসাম্য, বিধিবিধানমূলক নিয়ন্ত্রণে অদক্ষতা বা সম্পদের অদক্ষ বণ্টনের সাথে সম্পর্কিত। এর ফলে প্রবর মধ্যস্থতাকারীরা চুক্তিসমূহের প্রতিযোগিতা-বিরোধী দরপত্র, অত্যধিক মূল্য নির্ধারণ ও মাত্রাতিরিক্ত মূল্য নির্ধারণের মতো আইনসম্মত অনুশীলনের মাধ্যমে সম্পদ ভিন্নখাতে পাচার করে, যার সরকারি প্রকল্পের ঘোষিত লক্ষ্যে বাজেটের প্রকৃত ব্যয়ের অনুপাত হ্রাস পায়। এর ফলে গণভোগ্য পণ্য বা পরিষেবার এক ধরনের পক্ষপাতদুষ্ট বন্টন ঘটে ও এমন পরিস্থিতি তৈরি হয় যেখানে জনসংখ্যার কিছু অংশের জন্য এই গণভোগ্য পণ্যগুলির সুলভ্যতা হ্রাস পায়। এই প্রেক্ষাপটে যতক্ষণ পর্যন্ত প্রবরের করায়ত্তকরণ বজায় থাকবে, ততক্ষণ পর্যন্ত ঐসব পণ্য বা সেবার জনকল্যাণমূলক প্রভাব প্যারেটো দক্ষতার কাম্যতম বা ন্যায্য হবে না।

 আরও দেখুন 
 বৈষম্য
 প্রবর তত্ত্ব
 লৌহ ত্রিভুজ (মার্কিন রাজনীতি)
 ভূমি সংস্কার
 নিয়ন্ত্রক সংস্থা করায়ত্তকরণ
 রাষ্ট্র করায়ত্তকরণ

 তথ্যসূত্র 

 আরও পড়ুন 

বিষয়শ্রেণী:রাজনৈতিক দুর্নীতি
বিষয়শ্রেণী:প্রবর তত্ত্ব